b'\n_START_ARTICLE_\nSemenjak\n_START_PARAGRAPH_\nSemenjak (latinsko vesicula seminalis, glandulae vesiculosae), seminalna vezikula ali mehurnica je parna pomo\xc5\xbena spolna \xc5\xbeleza pri sesalcih mo\xc5\xa1kega spola, ki se prilega zadaj\xc5\xa1nji strani se\xc4\x8dnega mehurja. Izlo\xc4\x8da alkalen sekret, ki je eden od glavnih sestavin semenske teko\xc4\x8dine.\n_START_SECTION_\nAnatomija\n_START_PARAGRAPH_\nSemenjak je paren organ valjaste oblike, sestavljen iz dveh mo\xc4\x8dno zavitih cevk, dolgih okoli 15 cm. Le\xc5\xbei ob dnu medenice in se prilega spodnji strani se\xc4\x8dnega mehurja. Lateralno ob semenjaku se nahaja raz\xc5\xa1irjeni del semenovoda, tj. ampula semenovoda (ampula ductus deferentis). Zgrajena je iz treh plasti, in sicer sluznice na notranji strani, vmesne mi\xc5\xa1i\xc4\x8dne plasti in tankega vezivnega ovoja (kapsule) na zunanju strani.\n_START_SECTION_\nHistolo\xc5\xa1ka zgradba\n_START_PARAGRAPH_\nSluznica organa je mo\xc4\x8dno nagubana, kar daje svetlini (lumnu) videz labirinta. Epitelij je ve\xc4\x8dvrstni visokoprizmatski, njegova povr\xc5\xa1ina pa je odvisna od ravni testosterona. V primeru pomanjkanja slednjega epitelij atrofira, vendar je sprememba obrnljiva (reverzibilna), tj. ob dodatku testosterona se epitelij povrne v izvorno, normalno stanje. Celice ka\xc5\xbeejo zna\xc4\x8dilnosti celic, v katerih poteka intenzivna sinteza beljakovin, tj. dobro razvit zrnati endoplazemski retikulum (ZER) in Golgijev aparat ter \xc5\xa1tevilna sekretorna zrnca, prisoten pa je tudi lipofuscin. V sluznici so prisotna tudi elasti\xc4\x8dna vlakna. Mi\xc5\xa1i\xc4\x8dna plast je sestavljena iz notranjega kro\xc5\xbenega in zunanjega vzdol\xc5\xbenega gladkega mi\xc5\xa1i\xc4\x8dja.\n_START_SECTION_\nFunkcija\n_START_PARAGRAPH_\nSemenjak je \xc5\xbeleza z zunanjim izlo\xc4\x8danjem (eksokrina \xc5\xbeleza), katere viskozen in alkalen izlo\xc4\x8dek rumenkaste barve vsebuje fruktozo, prostaglandine, fibrinogen, citrat, inozitol, encime in druge beljakovine. Izlo\xc4\x8dek semenjakov predstavlja pribli\xc5\xbeno 70\xc2\xa0% semenske teko\xc4\x8dine in daje energijo spermijem ter delno nevtralizira kislo okolje v no\xc5\xbenici (vagini). Glavni dele\xc5\xbe k alkalnosti semenske teko\xc4\x8dine sicer prispeva prostata._NEWLINE_Semenska teko\xc4\x8dina vsebuje do 11 mmol/L oz. 200 mg/dL proste fruktoze, ki predstavlja glavni vir energije za spermije. Razlog, zakaj je prisotna fruktoza namesto glukoze, ki sicer predstavlja obi\xc4\x8dajni vir energije, le\xc5\xbei v tem, da so v no\xc5\xbenici prisotne razne bakterije. Le-te namre\xc4\x8d dajejo prednost glukozi kot viru energije in bi tako v tem primeru tekmovale s spermiji, kar bi prakti\xc4\x8dno zmanj\xc5\xa1alo \xc5\xa1tevilo spermijev, ki bi uspe\xc5\xa1no prispeli do jaj\xc4\x8deca, verjetnost za oploditev pa bi se izrazito zmanj\xc5\xa1ala.'